b'\n_START_ARTICLE_\nVstala Primorska\n_START_PARAGRAPH_\nVstajenje Primorske (v javnosti znana tudi kot Vstala Primorska) je slovenska rodoljubna pesem in (neuradna) himna Primorcev. Nastala je februarja 1944 v kurirski karavli v Kri\xc5\xbeni gori nad Colom. Avtor Lev Svetek-Zorin se je dan po prihodu na karavlo povzpel na bli\xc5\xbenji vrh, kjer ga je prevzel pogled na Vipavsko dolino in naprej \xc4\x8dez Kras do Tr\xc5\xbea\xc5\xa1kega zaliva. \xc5\xa0e isti ve\xc4\x8der je na mitingu prebral \xc5\xa1e sve\xc5\xbeo Vstajenje Primorske. Pesem se je raz\xc5\xa1ilila prav zaradi italijanskega fa\xc5\xa1izma ter zatiranja primorskih Slovencev in narodnega boja proti fa\xc5\xa1izmu, ko je bila Primorska po Rapalski pogodbi priklju\xc4\x8dena Italiji._NEWLINE_Uglasbil in z avtorjevo odobritvijo priredil jo je Rado Simoniti leta 1968 za proslavo ob 25. obletnici splo\xc5\xa1ne primorske vstaje ob padcu fa\xc5\xa1izma jeseni 1943. Za refren je uporabil melodijo refrena iz uglasbitve pesmi Bazovica skladatelja Frana Edvarda Venturinija zato, da bi pesmi povezal tudi na simbolni ravni.\n_START_SECTION_\nBesedilo\n_START_PARAGRAPH_\nNekdaj z bolestjo smo v sebe zaprli_NEWLINE__NEWLINE_svoje poni\xc5\xbeanje, svoje gorje,_NEWLINE__NEWLINE_krik ma\xc5\xa1\xc4\x8devanja na ustnih zatrli,_NEWLINE__NEWLINE_ga zakopali globoko v srce._NEWLINE__NEWLINE_Toda glej, planil vihar je presilen,_NEWLINE__NEWLINE_kot paj\xc4\x8devine raztrgal okov,_NEWLINE__NEWLINE_\xc5\xa1inil je zopet \xc5\xbear novega dneva_NEWLINE__NEWLINE_tja do poslednjih primorskih domov._NEWLINE__NEWLINE_Strojnice svojo so pesem zapele,_NEWLINE__NEWLINE_zrak je pretreslo grmenje topov,_NEWLINE__NEWLINE_\xc5\xa1irne poljane so v ognju vzplamtele,_NEWLINE__NEWLINE_klic je svobode vstal sredi gozdov._NEWLINE__NEWLINE_Vstala Primorska si v novo \xc5\xbeivljenje,_NEWLINE__NEWLINE_z dvignjeno glavo korakaj v nov \xc4\x8das!_NEWLINE__NEWLINE_V borbah, poni\xc5\xbeanju, zmagah, trpljenju_NEWLINE__NEWLINE_na\xc5\xa1la si kon\xc4\x8dno svoj pravi obraz.'